CELEX: 32015D0424
Language: da
Date: 2015-03-11 00:00:00
Title: Kommissionens gennemførelsesafgørelse (EU) 2015/424 af 11. marts 2015 om godkendelse af afgørelsen om undtagelse i henhold til artikel 9 i Rådets direktiv 96/67/EF vedrørende udførelse af visse groundhandlingydelser i Zagrebs internationale lufthavn (meddelt under nummer C(2015) 473)

13.3.2015   
            
            
               DA
            
            
               Den Europæiske Unions Tidende
            
            
               L 68/50
            
         KOMMISSIONENS GENNEMFØRELSESAFGØRELSE (EU) 2015/424
   af 11. marts 2015
   om godkendelse af afgørelsen om undtagelse i henhold til artikel 9 i Rådets direktiv 96/67/EF vedrørende udførelse af visse groundhandlingydelser i Zagrebs internationale lufthavn
   
      
         (meddelt under nummer C(2015) 473)
      
   
   (Kun den kroatiske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 96/67/EF af 15. oktober 1996 om adgang til groundhandling-markedet i Fællesskabets lufthavne (1), særlig artikel 9, stk. 5, og
   ud fra følgende betragtninger:
   1.   MEDDELT AFGØRELSE OM UNDTAGELSE
   
   
               (1)
            
            
               Ved brev af 13. august 2014, som Kommissionen modtog den 1. september 2014, meddelte de kroatiske myndigheder i medfør af artikel 9, stk. 3, i direktiv 96/67/EF (i det følgende benævnt »direktivet«), at regeringen for Republikken Kroatien havde truffet en afgørelse om en undtagelse på grundlag af direktivets artikel 9, stk. 1, litra b) og d), for Zagrebs internationale lufthavn. De kroatiske myndigheder forelagde yderligere oplysninger ved brev af 1. december 2014, som Kommissionen modtog den 17. december 2014, der gør meddelelsen fuldstændig.
            
         
               (2)
            
            
               I den meddelte afgørelse fastsættes to undtagelser. For det første lader den kun en enkelt leverandør forestå de kategorier af groundhandling-ydelser, der er anført i punkt 3, 4 og 5, undtagen punkt 5.1, i bilaget til direktivet, dvs. bagagehåndtering, fragt- og posthåndtering for så vidt angår den fysiske håndtering af fragt og post mellem lufthavnsbygningen og luftfartøjer, såvel indgående og udgående som i transfer, tillige med forpladshandling undtagen dirigering af luftfartøjer på jorden. For det andet forbyder afgørelsen egen-handling for disse tre kategorier af groundhandling-ydelser undtagen dirigering af luftfartøjer på jorden. Begge undtagelser finder anvendelse i en periode på to år fra den 1. januar 2015 til den 31. december 2016.
            
         2.   DEN NUVÆRENDE SITUATION I ZAGREBS INTERNATIONALE LUFTHAVN
   
   
               (3)
            
            
               Zagrebs internationale lufthavn opereres af Zagreb International Airport Jsc. Lufthavnen håndterede 2,3 mio. passagerer i 2013.
            
         
               (4)
            
            
               Zagrebs internationale lufthavn råder pt. over én passagerterminal og er i færd med at opføre en ny passagerterminal med tilhørende infrastruktur (forplads, tilkørselsveje og parkeringspladser). Den nye terminal vil blive færdigetableret og operationel senest ved udgangen af 2016. Den får en kapacitet på 5 mio. passagerer. Den eksisterende terminal vil blive lukket undtagen for almenflyvning og diverse andre aktiviteter (leje af kontor osv.).
            
         
               (5)
            
            
               Ifølge de kroatiske myndigheder gør begrænsningerne i den nuværende terminal, hvad angår infrastruktur og operationelle aspekter, det ikke muligt på økonomisk og effektiv vis at tillade yderligere leverandører af groundhandling-ydelser at operere i den periode, hvor den nye terminal opføres. Når den nye passagerterminal og den nye forplads er færdigetableret, og operationerne er indledt, vil plads- og kapacitetsproblemerne i forbindelse med den eksisterende infrastruktur være afhjulpet.
            
         
               (6)
            
            
               Ifølge de kroatiske myndigheder er der pt. åben adgang til markedet for levering af bagagehåndtering, forpladshandling og håndtering af fragt og post. Imidlertid har ingen tredjepartsleverandører af groundhandling-ydelser ansøgt om at få udstedt en godkendelse og en licens til levering af disse groundhandling-ydelser i Zagrebs internationale lufthavn. Disse ydelser leveres på nuværende tidspunkt til lufthavnsbrugere af Zagreb International Airport Jsc. via et helejet datterselskab.
            
         
               (7)
            
            
               Friheden til egen-handling gælder også i Zagrebs internationale lufthavn. Imidlertid findes der i øjeblikket kun ét luftfartsselskab, som foretager egen-handling af én underkategori af forpladshandling-ydelser (lastning og losning af føde- og drikkevarer). Ingen andre luftfartsselskaber har tilkendegivet interesse i egen-handling.
            
         
               (8)
            
            
               Zagrebs internationale lufthavn råder over et sorteringsanlæg til lokalt indtjekket bagage og transferbagage. Sorteringsanlæggets grundareal er 515 m2. Sorteringsområdet befinder sig i kælderetagen i den centrale del af terminalen.
            
         
               (9)
            
            
               Zagrebs internationale lufthavn har en fragtterminal med et samlet grundareal på 2 160 m2, og den samlede fragthåndteringsproces finder sted i dette lager. Grundet betydelige pladsbegrænsninger udføres hele denne proces manuelt med brug af håndværktøj og gaffeltrucks. På toldlagerets landside findes en operationel platform for udbringning og modtagelse af fragt med en fælles indgangs- og udgangsrampe.
            
         
               (10)
            
            
               Fragtterminalen i Zagrebs internationale lufthavn håndterer mellem 8 000 og 8 500 ton fragt og post årligt, hvoraf post udgør mellem 1 000 og 1 500 ton om året.
            
         
               (11)
            
            
               Zagrebs internationale lufthavn har en forplads til kommerciel luftfart med et samlet grundareal på 140 000 m2 og 22 standpladser og en forplads til almenflyvning med et samlet grundareal på 28 000 m2 og kapacitet på 20 luftfartøjer.
            
         3.   HØRING AF INTERESSEREDE PARTER
   
   
               (12)
            
            
               I henhold til direktivets artikel 9, stk. 3, offentliggjorde Kommissionen et resumé af afgørelsen om undtagelse, som de kroatiske myndigheder meddelte i Den Europæiske Unions Tidende, og opfordrede interesserede parter til at fremsætte bemærkninger.
            
         
               (13)
            
            
               Kommissionen modtog én bemærkning fra en groundhandling-leverandør, der anmodede om at få oplyst, hvorvidt en udbudsprocedure afholdes i undtagelsesperioden med henblik på at lade den udvalgte groundhandling-leverandør påbegynde sine operationer, når undtagelsesperioden er udløbet. Der blev ikke modtaget andre bemærkninger fra interesserede parter.
            
         4.   EVALUERING AF AFGØRELSEN OM UNDTAGELSE I LYSET AF DIREKTIVET
   
   
               (14)
            
            
               De kroatiske myndigheder baserede deres afgørelse om undtagelse på direktivets artikel 9, stk. 1, litra b) og d), som i tilfælde af specifikke plads- og kapacitetshensyn tillader kun at lade en enkelt leverandør levere en eller flere af de kategorier, der er omhandlet i artikel 6, stk. 2, og at forbyde udøvelse af egen-handling for de kategorier, der er omhandlet i direktivets artikel 7, stk. 2.
            
         
               (15)
            
            
               I overensstemmelse med direktivets artikel 9, stk. 2, litra a), præciserede de kroatiske myndigheder, at de to undtagelser gælder kategorier af groundhandling-ydelser, der er anført i punkt 3, 4 og 5, undtagen punkt 5.1, i bilaget til direktivet, dvs. bagagehåndtering, fragt- og posthåndtering og forpladshandling undtagen dirigering af luftfartøjer på jorden.
            
         
               (16)
            
            
               Angående bagagehåndtering finder Kommissionen, at de kroatiske myndigheder med de forelagte oplysninger har godtgjort, at der hverken er plads til en yderligere ekstern groundhandling-leverandør ud over lufthavnens groundhandling-tjeneste eller lufthavnsbrugeres egen-handling.
            
         
               (17)
            
            
               Pladsforholdene til operationerne er begrænsede og snævre, og manøvrering med bagagevogne er vanskelig. Bagagesortering er særligt vanskelig i spidsbelastningsperioder, hvor begge check-in sektioner opererer. Der er derfor ikke tilstrækkelig plads til, at mere end én operatør kan operere på effektiv vis.
            
         
               (18)
            
            
               Det er ikke muligt at løse dette pladsproblem med den aktuelle placering, fordi bagagesorteringsanlæggets placering gør det umuligt at udbygge anlægget til andre områder. Det ville ikke være en realistisk løsning at anvende et underjordisk niveau som følge af grundvandsspejlet og den deraf følgende risiko for oversvømmelse. En ekstern placering med henblik på at opføre en udvidelse af sorteringsanlægget vil kræve en betydelig ombygning, som i høj grad vil påvirke de bestående trafikprocesser og medføre store udgifter, samtidig med at der kan drages tvivl om et sådant anlægs effektivitet.
            
         
               (19)
            
            
               Angående fragt- og posthåndtering finder Kommissionen, at de kroatiske myndigheder med de forelagte oplysninger har godtgjort, at der hverken er plads til en yderligere ekstern groundhandling-leverandør ud over lufthavnens groundhandling-tjeneste eller lufthavnsbrugeres egen-handling.
            
         
               (20)
            
            
               Fragtterminalen er af begrænset størrelse. Platformen for udbringning og modtagelse af fragt har kun én fælles indgangs- og udgangsrampe, hvilket i væsentlig grad begrænser platformens operationelle funktioner, når flere lastbiler er parkeret i det afgrænsede areal, medens de venter eller udfører lastnings- og losningsopgaver. Der er derfor ingen plads til en yderligere operatør.
            
         
               (21)
            
            
               Kommissionen bemærker også i denne forbindelse, at mængden af fragt og post udgør mellem 8 000 og 8 500 ton fragt og post pr. år, hvilket er langt under direktivets tærskel på 50 000 ton fragt, der udløser forpligtelsen til at åbne for tredjemands adgang til at levere groundhandling-ydelser og tillade egen-handling.
            
         
               (22)
            
            
               Angående forpladshandling — undtagen dirigering af luftfartøjer på jorden ved ankomst og afgang — finder Kommissionen, at de kroatiske myndigheder med de forelagte oplysninger har godtgjort, at der hverken er plads til en yderligere ekstern groundhandling-leverandør ud over lufthavnens groundhandling-datterselskab eller lufthavnsbrugeres egen-handling.
            
         
               (23)
            
            
               Ruteflyvningen i Zagrebs internationale lufthavn karakteriseres ved tre kortvarige spidsbelastningsperioder morgen, eftermiddag og aften. I disse spidsbelastningsperioder skal mange forskellige materielenheder operere i løbet af forholdsvis korte tidsperioder for at opfylde alle krav til rettidig håndtering af luftfartøjer.
            
         
               (24)
            
            
               Det er vanskeligt at skaffe parkeringspladser til de mange materielenheder. I betragtning af bygninger og bebyggede arealer er der ingen ledig plads i nærheden af luftfartøjernes standplads, hvorpå nye supplerende materielenheder kunne parkeres. Lufthavnens ledelse har allerede vanskeligt ved at skaffe den fornødne parkeringsplads til det eksisterende materiel. Problemet er endnu større i vinterhalvåret, når køretøjer til snerydning og bortkørsel også parkeres inden for den begrænsede parkeringsplads. På grund af manglen på parkeringsplads er det derfor ikke muligt at skaffe plads til en anden operatør.
            
         
               (25)
            
            
               Ovennævnte begrænsninger hidrørende fra manglen på parkeringsplads gælder dog ikke for dirigering af luftfartøjer, fordi der til disse tjenester ikke er behov for omfangsrigt materiel. Disse tjenester er ikke omfattet af afgørelsen om undtagelse, som de kroatiske myndigheder meddelte, og der vil derfor ikke gælde begrænsninger i antallet af leverandører, som udfører dirigering af luftfartøjer, i Zagrebs internationale lufthavn.
            
         
               (26)
            
            
               Det fremgår endvidere af de oplysninger, som Kommissionen råder over, at opførelsen af en ny terminal i Zagrebs internationale lufthavn er påbegyndt i december 2013. Den første fase af opførelsen af en ny terminal forventes afsluttet i 2016, og terminalen forventes at være operationel ved udgangen af 2016. Den nye terminal vil have en kapacitet på 5 mio. passagerer om året og vil få et nyt fuldt integreret bagagesystem, en ny forplads samt nye rullebaner og tilkørselsveje. De kroatiske myndigheder forklarede, at opførelsen og driften af den nye terminal vil afhjælpe de eksisterende plads- og kapacitetsbegrænsninger. Opførelsen og driften af den nye terminal kan derfor betragtes som en hensigtsmæssig foranstaltning, hvormed begrænsningerne afhjælpes i overensstemmelse med artikel 9, stk. 2, litra b).
            
         
               (27)
            
            
               De undtagelser, der er fastsat i den afgørelse om undtagelse, som de kroatiske myndigheder meddelte, er begrænset i tid, dvs. til en periode på to år. Kravene i direktivets artikel 9, stk. 6, er derfor overholdt.
            
         
               (28)
            
            
               Endelig finder Kommissionen i lyset af ovenstående, bl.a. de aktuelle forhold i Zagrebs internationale lufthavn, undtagelsernes materielle og tidsmæssige begrænsninger og de foranstaltninger, der er truffet for at afhjælpe de eksisterende begrænsninger, at undtagelserne ikke uretmæssigt griber ind i direktivets mål, ikke forårsager konkurrenceforvridning mellem leverandører af groundhandling-ydelser og/eller brugere, der udfører egen-handling, og at de begrænses til det strengt nødvendige i overensstemmelse med direktivets artikel 9, stk. 2, andet afsnit.
            
         
               (29)
            
            
               I denne forbindelse er der også taget hensyn til, at de begrænsninger, som opstår i kraft af undtagelsen, gælder uden forskelsbehandling for alle (potentielle) leverandører af groundhandling-ydelser, bortset fra lufthavnens groundhandling-tjeneste, og for alle lufthavnsbrugeres egen-handling, at ingen leverandør af groundhandling-ydelser eller lufthavnsbrugere til dato har anmodet om retten til at udføre groundhandling-virksomhed i Zagrebs internationale lufthavn, selv om der pt. hverken er adgangsbegrænsninger for tredjepartsleverandører eller begrænsninger af retten til egen-handling, og at ingen interesserede parter gjorde indsigelse mod afgørelsen om undtagelsen. Med hensyn til den modtagne bemærkning vedrørende en eventuel udbudsprocedure minder Kommissionen om, at de kroatiske myndigheder er forpligtet til i tide at overholde alle relevante bestemmelser i EU-retten i den henseende, også direktivets artikel 11.
            
         
               (30)
            
            
               Denne afgørelse berører ikke artikel 102 i traktaten om Den Europæiske Unions funktionsmåde, hvori det fastsættes, at en eller flere virksomheders misbrug af en dominerende stilling på det indre marked eller en væsentlig del heraf er uforenelig med det indre marked og forbudt, i den udstrækning samhandelen mellem medlemsstater herved kan påvirkes.
            
         5.   KONKLUSION
   
   
               (31)
            
            
               I lyset af resultatet af Kommissionens undersøgelse og efter høring af Republikken Kroatien bør afgørelsen om undtagelse, som er truffet af medlemsstaten i henhold til direktivets artikel 9, stk. 1, litra b) og d), vedrørende Zagrebs internationale lufthavn, og som er meddelt til Kommissionen den 1. september 2014 og 17. december 2014, godkendes.
            
         
               (32)
            
            
               Foranstaltningerne i denne afgørelse er i overensstemmelse med udtalelse fra det rådgivende udvalg, der er omhandlet i direktivets artikel 10 —
            
         VEDTAGET DENNE AFGØRELSE:
   Artikel 1
   Afgørelsen om undtagelse, som er truffet af Republikken Kroatien i medfør af artikel 9, stk. 1, litra b) og d), i direktiv 96/67/EF vedrørende Zagrebs internationale lufthavn, og som er meddelt til Kommissionen den 1. september 2014 og den 17. december 2014, godkendes herved.
   Artikel 2
   Denne afgørelse er rettet til Republikken Kroatien.
   
      Udfærdiget i Bruxelles, den 11. marts 2015.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EFT L 272 af 25.10.1996, s. 36.